ปูห่วงบาทแข็งสั่งคลังเร่งช่วยส่งออก
“นายกฯ” รับห่วงบาทแข็ง สั่ง "กิตติรัตน์" เร่งช่วยเหลือผู้ส่งออก ปัดตอบข้อเสนอปลดผู้ว่าฯ ธปท.
23 เม.ย. 2556

“นายกฯ” รับห่วงบาทแข็ง สั่ง "กิตติรัตน์" เร่งช่วยเหลือผู้ส่งออก ปัดตอบข้อเสนอปลดผู้ว่าฯ ธปท.
น.ส.ยิ่งลักษณ์ ชินวัตร นายกรัฐมนตรี กล่าวว่า รัฐบาลมีความห่วงใยถึงการแข็งค่าของค่าเงินบาท ที่หลายฝ่ายเป็นห่วงว่าจะแข็งค่าถึง 27 บาทต่อดอลล่าห์สหรัฐ จึงต้องให้ทุกหน่วยงานทำหน้าที่ของตนเองอย่างเต็มที่ และยอมรับว่าเป็นปัญหาใหญ่ของประชาชน โดยหวังว่าทุกหน่วยงาน ทุกกลไกทางด้านเศรษฐกิจจะช่วยกันทำหน้าที่ของตนเองในการช่วยเหลือ จึงได้เร่งรัดและจะประชุมเพื่อติดตามสถานการณ์อย่างใกล้ชิด 
อย่างไรก็ตาม ได้สั่งการให้กระทรวงที่เกี่ยวข้องดูแลผู้ประกอบการธุรกิจส่งออก และได้ย้ำให้นายกิตติรัตน์ ณ ระนอง รองนายกรัฐมนตรี และรมว.คลัง รวมถึงรัฐมนตรีที่ดูแลทางด้านเศรษฐกิจ ลงไปหารือในการดูแลช่วยเหลือบริษัทที่ได้รับผลกระทบ และประสานงานนโยบายด้านการเงินการคลังโดยเร็วที่สุด
ส่วนการมาตรการแทรกแซงค่าเงินบาทเพื่อไม่ให้แข็งค่าไปมากกว่านี้นั้น อยู่ภายใต้การดูแลของธนาคารแห่งประเทศไทย (ธปท.) เพราะภาครัฐมีหน้าที่ดูเรื่องของนโยบายโดยภาพรวม ส่วนกระแสข่าวการปลดผู้ว่าฯธปท. นั้น ต้องถามรมว.คลัง